আজ ২৯ আগষ্ট ২০১৪, আমরা একটু সকালেই বেরিয়ে পড়লাম। পর্যটকদের ভ্রমণের সুবিধার্থে বিভিন্ন কোম্পানির hop on hop off বাসের ব্যবস্থা আছে। খোলা ছাদের উপরে বসে নগর ভ্রমণের চমৎকার সে আয়োজন, পৃথিবীর সব বড় বড় শহরে এরকম ব্যবস্থা আছে। বাসগুলি তাদের নির্ধারিত রুটে ঘুরে চলে। টিকিট কিনে সুবিধামত যখন তখন যেখান থেকে খুশি ওঠা যায় আবার নামাও যায়। সৌমেন আমাদের জন্য দুই দিনের টিকেট কিনে নিল, হালকা সবুজাভ রঙের বাসে উঠে ছাদে গিয়ে বসলাম ডানে বাঁয়ে, সামনে পিছনে, প্যারিস আমার চোখের সামনে। সুন্দর নয়নাভিরাম শহর হিসেবে প্যারিসের সুখ্যাতি বিশ্বজোড়া আর আজ তা তো নিজের চোখের সামনেই দেখতে পাচ্ছি এর চেয়ে আনন্দের বিষয় আর কী হতে পারে। বাস এগিয়ে চলেছে, চোখতো মাত্র দুটোই, কোনটা ছেড়ে কোনটা দেখি, আমার মত অন্যান্য বিদেশীরাও উচ্ছ্বসিত। সামনেই সেইন নদী, একেবারে প্যারিসের মাঝখান দিয়েই প্রবাহিত, নদীর দুপাড়ই আগাগোড়া সুন্দরভাবে বাঁধানো, কিছুদূর পর পর অনেকগুলি সেতুবন্ধন এ পাড়ের সাথে ও পাড়ের যোগাযোগ করেছে সুদৃঢ় এবং চলাচল করেছে নির্বিঘ্ন। বিখ্যাত এই নদীকে সুন্দরভাবে কাজে লাগানোর ফলে প্যারিসের সৌন্দর্য অনেক বেশি বিকশিত, প্রশংসিত। রাস্তার দুপাশেই সারিবদ্ধ উনিশ শতকের ভিক্টোরিয় যুগের স্থাপত্যশৈলীতে নির্মিত পুরনো বিল্ডিং, পুরনো বটে তবে দৃষ্টিনন্দন, আকর্ষণীয়। ছয় সাত তলার চেয়ে উঁচু বিল্ডিং আমার চোখের দৃষ্টিসীমায় আসেনি। রাজপথ খুব প্রশস্ত নাহলেও ছিমছাম সুন্দর, আঁকাবাঁকা বা এলোমেলো নয়। দু'পাশেই রয়েছে গাছপালায় আচ্ছাদিত অনেক সবুজ উদ্যান দেখলেই চোখ জুড়িয়ে যায়, মন নেচে উঠে আনন্দে। নগর পরিকল্পনায় রয়েছে রুচিবোধ ও পরিমিতিবোধ, সব কিছুতেই রয়েছে সুন্দর গুছানো, শৈল্পিক পরিচ্ছন্নরূপ, যার জন্যে নগর পরিকল্পনাবিদদের অকুণ্ঠ প্রশংসা করতেই হয়। রাস্তার মোড় ছাড়াও গুরুত্বপূর্ণ স্থানে স্থাপিত মার্বেল পাথরের নান্দনিক ভাস্কর্যগুলো প্যারিসের শোভা অনেকগুণ বাড়িয়ে দিয়েছে। যেন মিষ্টি, স্নিগ্ধ এক কমনীয় রূপ সারা রাজধানী জুড়ে।